1.3.2022
EL
Επίσημη Εφημερίδα της Ευρωπαϊκής Ένωσης
C 100/47
Τα μήλα συγκομίζονται κατά την ωρίμασή τους.
Η συγκομιδή ξεκινά συνήθως στα τέλη Οκτωβρίου και συνεχίζεται έως τον Δεκέμβριο για τις πιο όψιμες ποικιλίες.
Η ανάμειξη των ποικιλιών πραγματοποιείται κυρίως από τα μέσα Νοεμβρίου και έπειτα.
Οι χαμηλές θερμοκρασίες αυτή την εποχή του χρόνου περιορίζουν την ανάπτυξη μικροβιακών οργανισμών που ενδεχομένως θα αλλοίωναν την ποιότητα του προϊόντος και καθιστούν δυνατή την αργή έναρξη της ζύμωσης.
Η ζύμωση σε δεξαμενές, χωρίς την προσθήκη μαγιάς, διαρκεί τουλάχιστον 8 εβδομάδες, σε σχέση με τις 6 εβδομάδες στις υπόλοιπες εκτάσεις της Νορμανδίας.
Ιδιοτυπία του προϊόντος Το προϊόν «Cidre du Perche / Perche» είναι αφρώδης οίνος που παράγεται με δευτερογενή ζύμωση στη φιάλη.
Χαρακτηρίζεται από: — χρώμα που ποικίλλει από χρυσοκίτρινο έως πορτοκαλί· — ισορροπία μεταξύ πικρών, γλυκών και όξινων γεύσεων· — ελαφρώς πικρή γεύση στο στόμα και μια νότα φρεσκάδας στην επίγευση· — ζωηρό αλλά όχι πλούσιο αφρισμό.
Αιτιώδης σχέση Η σημαντική παρουσία των μηλιών οφείλεται στα τοπογραφικά, κλιματικά και γεωλογικά χαρακτηριστικά της γεωγραφικής περιοχής.
Η περιοχή του Perche παρέχει συνθήκες που ευνοούν την εν λόγω καλλιέργεια μέσω του πολυσχιδούς αναγλύφου της και των εδαφών της, η καλή αποστράγγιση των οποίων επιτρέπει την κυκλοφορία του νερού και την επαρκή παρουσία ανόργανων ουσιών.
Οι ποικιλιακές επιλογές των παραγωγών επηρεάστηκαν σημαντικά από την παραδοσιακή πρακτική της κτηνοτροφικής πολυκαλλιέργειας καθώς και τον όψιμο χαρακτήρα του κλίματος του Perche.
Ως εκ τούτου, οι οπωρώνες της περιοχής του Perche περιλαμβάνουν περίπου σαράντα ποικιλίες σε σχέση με τις περισσότερες από 200 ποικιλίες μήλων για μηλίτη που απαντώνται στη Νορμανδία.
Οι αναμείξεις που εφαρμόζονται συνδυάζουν τα ιδιαίτερα χαρακτηριστικά καθεμιάς από τις κατηγορίες ποικιλιών, με στόχο την παραγωγή ενός μηλίτη με ισορροπία μεταξύ των πικρών, γλυκών και όξινων γεύσεων· το χρυσοκίτρινο έως πορτοκαλί χρώμα και η ελαφρώς πικρή γεύση στο στόμα οφείλονται στις πικρές και γλυκόπικρες ποικιλίες, που είναι πλούσιες σε φαινολικές ενώσεις, οι γλυκές και γλυκόπικρες ποικιλίες του προσδίδουν στρογγυλότητα, οι όξινες ποικιλίες, σε περιορισμένη αναλογία, προσφέρουν μια νότα φρεσκάδας.
Λόγω της όψιμης ωρίμασης των καρπών, η ανάμειξη εκτελείται κυρίως από τον Νοέμβριο και έπειτα.
Λόγω των χαμηλότερων θερμοκρασιών την εν λόγω περίοδο σε σχέση με τον Σεπτέμβριο και τον Οκτώβριο, οι ζυμώσεις εκτελούνται αργά και επιτρέπουν την ανάπτυξη αρωμάτων που προσδίδουν στο προϊόν «Cidre du Perche / Perche» τον ιδιότυπο χαρακτήρα του.
Η δεύτερη ζύμωση στη φιάλη του χαρίζει έναν αφρό ζωηρό αλλά όχι πλούσιο και συμβάλλει στην ανάπτυξη των αρωμάτων του.
Παραπομπή στη δημοσίευση των προδιαγραφών του προϊόντος https://info.agriculture.gouv.fr/gedei/site/bo-agri/document_administratif-964fa31f-76f5-4816-ad72-ff8e3bcb255a